Document ID: 32009R0719

UREDBA KOMISIJE (ES) št. 719/2009
z dne 6. avgusta 2009
o spremembi Uredbe (ES) št. 1251/2008 glede seznama tretjih držav in ozemelj, s katerih se nekateri raki ter okrasne vodne živali lahko uvažajo v Skupnost
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 2006/88/ES z dne 24. oktobra 2006 o zahtevah za zdravstveno varstvo živali in proizvodov iz ribogojstva ter o preprečevanju in nadzoru nekaterih bolezni pri vodnih živalih (1) ter zlasti člena 22 Direktive,
ob upoštevanju naslednjega:
(1)
Direktiva 2006/88/ES določa zahteve v zvezi z zdravstvenim varstvom živali, ki jih je treba uporabljati pri dajanju živali in proizvodov iz ribogojstva na trg, njihovem uvozu v Skupnost ter tranzitu skozi Skupnost. Navedena direktiva določa, da se živali in proizvodi iz ribogojstva vnašajo v Skupnost le iz tretjih držav ali iz delov tretjih držav s seznama, ki je sestavljen in se posodablja v skladu s postopkom iz Direktive.
(2)
Člen 11 Uredbe Komisije (ES) št. 1251/2008 z dne 12. decembra 2008 o izvajanju Direktive Sveta 2006/88/ES glede pogojev in zahtev v zvezi z izdajanjem spričeval za dajanje živali in proizvodov iz ribogojstva na trg in za njihov uvoz v Skupnost ter o določitvi seznama vektorskih vrst (2) določa pravila za uvoz okrasnih vodnih živali, namenjenih za zaprte okrasne objekte.
(3)
V skladu s členom 11(2) navedene uredbe lahko države članice dovolijo uvoz okrasnih rib, ki niso dovzetne za nobeno bolezen iz dela II Priloge IV k Direktivi 2006/88/ES, ter okrasnih mehkužcev in okrasnih rakov, namenjenih za zaprte okrasne objekte, samo iz tretjih držav ali z ozemelj, ki so člani Svetovne organizacije za zdravje živali (World Organisation for Animal Health - OIE). Ta določba zagotavlja, da so ustrezni epidemiološki podatki v zvezi s temi živalmi na voljo vsem članom OIE.
(4)
Priloga III k Uredbi (ES) št. 1251/2008 določa seznam tretjih držav, ozemelj, območij ali kompartmentov, s katerih je dovoljen uvoz živali iz ribogojstva, namenjenih za gojenje, športno komercialne vode in odprte okrasne objekte, ter okrasnih rib, dovzetnih za eno ali več bolezni iz dela II Priloge IV k Direktivi 2006/88/ES, ki so namenjene za zaprte okrasne objekte.
(5)
Sekretariat pacifiške skupnosti (SPS) je mednarodna organizacija, ki zagotavlja tehnično podporo, strateško svetovanje, usposabljanje in raziskovalne storitve 22 pacifiškim otoškim državam in ozemljem na področjih, kot so zdravje, človekov razvoj, kmetijstvo, gozdarstvo in ribištvo. Nekateri člani SPS niso člani OIE.
(6)
OIE in SPS sta septembra 1999 sklenila sporazum. V skladu z navedenim sporazumom mora SPS svoje člane, ki niso člani OIE, spodbujati k sodelovanju v informacijski mreži OIE za zdravstveno varstvo živali in vodnih živali.
(7)
V Prilogi k navedenemu sporazumu, sklenjenemu med SPS in OIE 10. aprila 2003, so določeni pogoji sodelovanja med obema stranema za razvoj, vzdrževanje in distribucijo regionalnega informacijskega sistema za zdravstveno varstvo živali pacifiških otoških držav in njihovih ozemelj.
(8)
SPS je z dopisoma z dne 31. marca 2009 in 30. aprila 2009 obvestil Komisijo, da lahko člani SPS, ki niso člani OIE, od maja 2009 dalje vnašajo ustrezne informacije o boleznih v svetovni informacijski sistem OIE za zdravstveno varstvo živali v skladu z merili OIE.
(9)
Zato je primerno spremeniti člen 11(2) Uredbe (ES) št. 1251/2008, da se dovoli uvoz okrasnih rib, ki niso dovzetne za nobeno od bolezni s seznama v delu II Priloge IV k Direktivi 2006/88/ES, ter okrasnih mehkužcev in okrasnih rakov, namenjenih za zaprte okrasne objekte, tudi iz tretjih držav in z ozemelj, ki niso člani OIE, a so s to organizacijo sklenili uradni sporazum za sodelovanje v njeni informacijski mreži za zdravstveno varstvo živali in vodnih živali.
(10)
Združene države so potrdile, da se Portoriko, Ameriški Deviški otoki, Ameriška Samoa, Guam in Severni Marianski otoki štejejo za ozemlja Združenih držav in da je za prijavljanje bolezni živali OIE odgovoren pristojni organ Združenih držav.
(11)
Prilogo III navedene uredbe je prav tako treba ustrezno spremeniti in vanjo vključiti zadevne člane SPS.
(12)
V skladu z Direktivo Sveta 91/67/EGS z dne 28. januarja 1991 o pogojih v zvezi z zdravjem živali, ki urejajo dajanje živali in proizvodov iz ribogojstva na trg (3), so morale države članice zagotoviti, da so za uvoz živali in proizvodov iz ribogojstva iz tretjih držav veljali pogoji, ki so vsaj enakovredni pogojem za proizvodnjo in dajanje na trg proizvodov Skupnosti.
(13)
V času veljavnosti Direktive 91/67/EGS je bil uvoz rakov za gojenje, športno komercialne vode in odprte okrasne objekte iz Združenih držav v državah članicah dovoljen. Navedena direktiva je bila razveljavljena in nadomeščena z Direktivo 2006/88/ES, s katero so bile usklajene zahteve za zdravstveno varstvo živali pri tem uvozu.
(14)
Člen 20(3)(b) Uredbe (ES) št. 1251/2008 določa prehodno obdobje, v katerem se pošiljke rakov za gojenje, športno komercialne vode in odprte okrasne objekte lahko še naprej uvažajo v skladu z režimom, ki je veljal pred začetkom veljavnosti Direktive 2006/88/ES. To prehodno obdobje se izteče 30. junija 2009.
(15)
Združene države je zato treba vključiti v Prilogo III k Uredbi (ES) št. 1251/2008, dokler se ne zaključijo pregledi na kraju samem, ki se izvajajo v skladu z Direktivo 2006/88/ES zaradi preverjanja skladnosti s pravili Skupnosti o zdravstvenem varstvu vodnih živali.
(16)
Prilogo III k Uredbi (ES) št. 1251/2008 je zato treba ustrezno spremeniti.
(17)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Uredba (ES) št. 1251/2008 se spremeni:
1.
V členu 11 se odstavek 2 nadomesti z naslednjim:
„2. Vrste okrasnih rib, ki niso dovzetne za nobeno bolezen iz dela II Priloge IV k Direktivi 2006/88/ES, ter okrasni mehkužci in okrasni raki, namenjeni za zaprte okrasne objekte, se v Skupnost uvozijo le iz tretjih držav ali z ozemelj, ki:
(a)
so člani Svetovne organizacije za zdravje živali (OIE) ali
(b)
so navedeni na seznamu v Prilogi III in imajo uradni sporazum z OIE o rednem sporočanju informacij glede zdravstvenega stanja njihovih živali članicam navedene organizacije.“
2.
Priloga III se nadomesti z besedilom iz Priloge k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Uporablja se od 1. oktobra 2009.
Ta uredba je v celoti zavezujoča in se neposredno uporablja v vseh državah članicah.
V Bruslju, 6. avgusta 2009

Labels: 1
5
20
0
3
7
6
15